REFERAT FRA STYREMØTE I EIERSEKSJONSSAMEIET OTRA AMFI KRISTIANSAND

20.05.2015.

TILSTEDE: Erik Opsal, Kjell Egil Gjerde, Atle Jonassen, Daniel Naglestad, Anne-May Olsen

Daniel Naglestad fratrer styremøtet før man diskuterer saken vedrørende korttidsutleie grunnet inhabilitet.

1. **Styrets arbeidsform fremover**

Styret anser nå at vi er inne i en normal driftsfase av anlegget vårt. Det vil derfor ikke lenger være nødvendig med den utstrakte informasjonsmengde som har vært fra styret til sameierne siden innflytting. Fra i dag vil det være kommunikasjon mellom styret og sameierne på mailadresse otraamfi@outlook.com, men kun når det er påkrevd med rask informasjon til hver enkelt sameiere. Standardinformasjon som styrereferater o. l. vil heretter kun være tilgjengelig på hjemmesiden. Saker som ønskes behandlet i styret bes også sendt til styret på denne mailadressen. Styret ønsker å poengtere at saker som ønskes sendt styret ikke skal sendes med kopi til resten av sameiet via adressekartotek på mailadresse. Denne adresseliste er kun tenkt for å nå sameierne med utgående informasjon.

Dersom sameierne ønsker å sende mail til andre i sameiet står de selvfølgelig fritt til det, men ikke via sameiets mailadresse.

1. **Styrets tilgjengelighet.**

Styret og styrets leder har ved noen anledninger blitt tilkalt av sameiere når det er husbråk og høylytte festligheter i sameiet som man mener går over streken med hensyn til ordensregler. Det er imidlertid ikke en styresak å rykke ut på husbråk. Det må løses av den enkelte sameier å vise ansvarlighet, og ta nødvendige grep der og da. Dersom situasjonen ikke er håndterbar for den enkelte, bør man få hjelp av naboer eller om nødvendig kontakte politiet. Det er viktig at styret umiddelbart (neste dag) får melding som slike episoder slik at det kan reageres overfor ansvarlig sameier.

1. **Årskontroll ventilasjonsanlegg**

Det vil fra tirsdag 26.05 bli utført kontroll og service på ventilasjonsanleggene i leilighetene. GK vil være ansvarlige for dette. Det er sendt ut egen informasjon fra styret ang. dette.

1. **Konflikt omkring korttidsutleie**

Angående saken om korttidsutleie av leiligheter til ferieleilighet, hospits o.l.

Det er ikke fremkommet nye opplysninger i saken. Styret forholder seg avventende til hva den andre parten kommer med av innspill. Det virker som om de ønsker rettsak. Ellers vises til sameiets vedtekter når det gjelder slik utleie.

1. **Retningslinjer for utleie av leiligheter.**

Det er sendt ut oppdatert retningslinje i forhold til utleie av leiligheter og eiers ansvar i forhold til dette. Reglement er sendt samtlige pr. mail, og vil også bli lagt ut på sameiets hjemmeside.

1. **Innglassing av verandaer, levegger og andre tekniske tiltak/endringer**

Dette er saker som skal godkjennes/meldes til styret fra den enkelte før arbeidet starter. Det understrekes at enkelte slike tiltak kan være søknadspliktig i forhold til Kristiansand kommune. Aktuelle fargekoder (grå) som kan benyttes finner dere i FDV-permen som vi alle fikk utdelt et eksemplar av ved overtakelse av leilighetene.

**7. Brannøvelse**

Styret ønsker at vi gjennomfører ny gjennomgang med brannvesenet, og eventuelt avholder en brannøvelse til høsten.

Det er svært viktig at alle setter seg inn i regler for hvordan man skal håndtere brannalarmer, sprinkler og lignende. Det er bl.a. viktig å vite hvorledes man stenger hoved kran for vann til sprinkleranlegg dersom man ved et uhell utløser et sprinklerhode. Dette er også beskrevet i rutinebeskrivelse for brann som ligger på sameiets hjemmeside.

Referent: Anne-May Olsen